Projecte Home atén una quarantena de persones per addicions a drogues este 2021 a les Terres de l’Ebre – Ajuntament d'Ulldecona\nProjecte Home atén una quarantena de persones per addicions a drogues este 2021 a les Terres de l’Ebre\nUlldecona col•loca coixins berlinesos en diversos carrers per tal de reduir la velocitat al nucli urbà\nCalendari Fiscal 2022 – Ulldecona\nEl Servei d’Atenció a les Addiccions de les Terres de l’Ebre de l’ONG Projecte Home Catalunya ha atès 39 persones durant el 2021. El 79,4% són homes i el 20,6% són dones, mentre que la mitjana d’edat se situa als 38,8 anys. Pel que fa a la substància principal per la qual es demana ajuda, predomina la cocaïna amb un 49%, la segueixen l’alcohol (33%), el cànnabis (8%), l’heroïna (3%) i altres drogues (2%). D’altra banda, un 5% de les persones que han demanat ajuda a Projecte Home ho han fet per addicció al joc o a les tecnologies.\nDes del Servei d’Atenció a les Addiccions a les Terres s’ha atès aquest 2021 a persones dels municipis d’Alcanar, L’Ametlla de Mar, Amposta, Camarles, Corbera d’Ebre, Deltebre, Freginals, La Sénia, Paüls, Roquetes, Sant Carles de la Ràpita, Sant Jaume d’Enveja, Santa Bàrbara, Tortosa i Ulldecona.\nProjecte Home Catalunya ha celebrat els seus primers sis anys d’actuació a les Terres de l’Ebre des que a finals de 2015 va obrir el Servei d’Atenció a Tortosa, temps en què ha atès més de 200 persones amb problemes de drogues així com les seues famílies. L’objectiu dels programes de tractament no és només deixar el consum de drogues i altres conductes de risc sinó aconseguir la plena reinserció social de les persones, recuperant els seus vincles familiars, socials i laborals per tal de poder a dur a terme una vida autònoma.\nDes del Servei d’Atenció a les Addiccions a les Terres de l’Ebre es duen a terme també accions de prevenció de drogues, destinades principalment a prevenir l’abús de substàncies i altres conductes de risc entre els adolescents. En este sentit, a l’Institut Deltebre s’ha dut a terme el programa Joc de Claus, que s’adreça a l’alumnat de secundària, al professorat i a les famílies, i que promou habilitats per a la vida, amb especial atenció a actuar sobre l’abús de les tecnologies de la informació i la comunicació.\nProjecte Home Catalunya és una ONG catalana creada el 1995 per al tractament, la prevenció i la sensibilització de les addiccions. Ha atès més de 25.000 persones amb problemes de drogues. Exerceix com a ONG de caràcter consultiu davant les Nacions Unides.


Un jutge processa per primera vegada dos comandaments de la ‘policia patriòtica’ del PP | Espanya | EL PAÍS Catalunya\nUn jutge processa per primera vegada dos comandaments de la ‘policia patriòtica’ del PP\nEl comissari Pino, ex-número dos de la Policia Nacional, i un inspector en cap estan acusats d'intentar incorporar irregularment documents en el sumari del 'cas Pujol'\nMadrid 21 NOV 2018 - 12:12\tCET\nEl comissari Eugenio Pino, després de comparèixer a l'Audiència Nacional. Kike Para\nUn jutge de Madrid va dictar el 2 de novembre una interlocutòria per la qual processa el comissari Eugenio Pino, antic número dos de la Policia Nacional, i l'inspector en cap Bonifacio Díez Sevillano per intentar incorporar al cas Pujol un llapis USB amb documents d'origen il·lícit. Tots dos es converteixen així en els primers policies de la “brigada patriòtica” que va actuar contra rivals polítics del PP amb Jorge Fernández Díaz a Interior que són a un pas del banc dels acusats.\nLa investigació sobre el llapis fantasma la va obrir el jutge de l'Audiència Nacional José de la Mata —instructor de la causa per corrupció contra l'expresident de la Generalitat, la seva dona i els seus fills— després de rebre l'abril del 2016 un informe de la Unitat de Delinqüència Econòmica i Fiscal (UDEF) de la Policia en què es feia referència a uns documents de Jordi Pujol Ferrusola desconeguts fins llavors sobre els quals el document policial no especificava la procedència.\nDesprés de rebre la petita memòria informàtica que els contenia el febrer de l'any següent i constatar que cap comandament policial dels qui va citar a declarar aclaria com s'havien aconseguit els 869 documents que contenia, el jutge De la Mata va acordar que no s'incorporessin al sumari per evitar que contaminessin la seva investigació sobre el clan de l'expresident de la Generalitat i en provoquessin la nul·litat. A més, va donar trasllat als jutjats de Madrid de les investigacions fetes sobre el pendrive en considerar que en l'actuació del comissari Pino i el seu subordinat hi havia indicis de delicte.\nLa investigació la va assumir el titular del jutjat d'instrucció número 11 de Madrid, Juan Javier Pérez, que al llarg de més d'un any va prendre declaració com a imputats als dos agents i a un tercer —sobre el qual finalment ha sobresegut la causa—. També va citar com a testimonis altres comandaments, entre els quals hi ha el comissari José Manuel Villarejo i el que va ser responsable d'Afers Interns, el també comissari Marcelino Martín-Blas. En la interlocutòria per la qual transforma les diligències en procediment abreujat —pas previ a l'obertura de judici oral— el magistrat conclou que Pino i el seu subordinat es van concertar “per aportar al procediment judicial per mitjà de la UDEF un llapis que contenia informació prèviament sostreta a Jordi Pujol Ferrusola”. Per això, els acusa dels delictes de frau processal, fals testimoni i revelació de secrets.\nEl jutge destaca que els dos comandaments van amagar intencionadament la procedència il·lícita de la informació i que, quan van ser citats a declarar per l'Audiència Nacional i, més tard, pel jutge de Madrid, van al·legar “referències vagues i genèriques al seu origen”. Per això, el magistrat que ara els ha processat conclou que van mentir fins i tot quan hi van acudir com a testimonis i, per tant, obligats a dir la veritat.\nSobre el comissari Pino —premiat amb una medalla pensionada pel Govern del PP quan es va jubilar el 2016— la interlocutòria destaca que va caure en múltiples contradiccions tant en les seves declaracions davant del jutge De la Mata com en les quals va prestar posteriorment als jutjats de plaça Castilla. També amb el que van afirmar els testimonis que van declarar i les proves practicades, entre les quals hi havia l'anàlisi dels dos ordinadors que va tenir al seu despatx oficial.\nDe l'inspector en cap Díaz Sevillano —també condecorat amb una medalla pensionada i que el PP va premiar amb una destinació a l'ambaixada de Mèxic després que esclatés l'escàndol de la brigada patriòtica—, el jutge Juan Javier Pérez també destaca les contradiccions en les diferents versions que va donar sobre la seva participació en els fets. El jutge considera provat que va ser ell qui va rebre del comissari Pino el llapis fantasma i qui el va portar en mà a la UDEF. La investigació no ha pogut revelar com van aconseguir Pino i Díez Sevillano la informació que contenia.


El temporal de fred i neu a Catalunya remetrà dimecres al migdia\nEl temporal de fred i neu a Catalunya començarà a remetre a partir del migdia\nLa borrasca deixarà pas a la pluja amb la pujada gradual de les temperatures\nBarcelona - Dimarts, 27/02/2018 | Actualitzat el 28/02/2018 a les 18:10 CET\nJa estaven advertint els entesos en meteorologia que el pitjor passaria entre la nit passada i el matí d’avui. Per sort, i després de les restriccions de trànsit, la cancel·lació del transport escolar i la petició de no acudir a les visites mèdiques, s’espera que en les hores més crues la ciutadania estigui arrecerada a l’espera que amaini el xoc de trens entre la tempesta atlàntica i el front fred continental. Si tot segueix el seu curs en aquest episodi hivernal, aquest migdia haurien de començar a millorar molt les coses. I ràpidament.\nSanti Segalà, responsable del Servei Meteorològic de Catalunya (Meteocat), va explicar ahir que la previsió era que la neu comencés a agafar a prop del mar a partir d’última hora d’ahir a la nit. En roda de premsa, va avançar que s’esperava que al litoral s’acumulessin entre zero i tres centímetres de neu. A la resta del territori estava previst un gruix d’entre 2 i 15 centímetres. Al Pirineu i, sobretot, al Prepirineu, les estimacions eren que el gruix acumulat arribés als 30 centímetres. El màxim responsable del Meteocat va dir que al llarg del dia d’avui aniran avançant les precipitacions en forma d’aigua, mentre que la neu quedarà restringida a les comarques de muntanya de Lleida, sobretot al Prepirineu. «En aquesta situació –va sostenir ahir a mitja tarda– ens queden 24 hores de seguir molt atents». Demà, la cota de neu ja se situarà per sobre dels 1.500 metres d’altitud.\nMés enllà de l'Ebre\nA la resta d’Espanya, i fins avui, la borrasca Emma (resultat de les dues pertorbacions que afecten aquests dies el nostre país) es deixarà sentir amb especial intensitat sobretot a Aragó, Castella i Lleó, Navarra, Galícia, la Rioja i País Basc, a més de Catalunya, segons l’Agència Estatal de Meteorologia (Aemet). Les previsions per avui també parlen de nevades intenses que, a partir de demà, donaran pas a pluges amb acumulacions d’aigua superiors als 150 litres per metre quadrat en moltes zones del país, a les quals haurà de sumar la que hi aporti el desglaç per la fluctuació en la cota de neu. Aigua de maig per al camp.\nGalícia, el delegat del Govern, Santiago Villanueva, va anunciar l’alerta de circulació per neu a les províncies de Lugo, Ourense i part de la Corunya. Mentrestant, a l’Aragó, els tres Comitès Provincials de Vialitat Hivernal avaluaven també la situació i preparaven 125 màquines llevaneu i, a Lleó, l’ajuntament activava el seu propi pla de nevades.\nProblemes al litoral\nLa situació era complicada també al litoral, amb un temporal marítim d’importància que l’Aemet va anunciar que afectarà sobretot zones d’alta mar a l’Atlàntic, així com a la costa de Girona, i les atlàntiques i cantàbriques, amb especial incidència a Andalusia occidental i Canàries.\nDe fet, a l’arxipèlag canari, les illes de La Palma, Tenerife, La Gomera, El Hierro i Gran Canària continuen sota alerta meteorològica per pluges, vent i fenòmens costaners, una situació que, segons Aemet, s’estendrà avui a Lanzarote i Fuerteventura.\nTemes: Hivern Pluges Neu Fred Temporals


Hotel Pacific Hamburg Alemanya - Ofertes d'hotels amb els MILLORS DESCOMPTES EN LÍNIA\nNeuer Pferdemarkt 30-31, St.Pauli, Hamburg, Alemanya, 20359 - Veure al mapa\n"The area is close to the metro and the staff were very frien..."\nBarri St.Pauli Ciutat Vella d'Altona Altona St.Pauli St.Pauli Rothenburgsort St.Pauli Barmbek Eimsbüttel / Stellingen St. George\nSi el que està buscant és per un hotel ben situat a Hamburg, no busqui més enllà de Hotel Pacific. Des d'aquí, els viatgers poden gaudir d'un fàcil accés a tot el que aquesta viva ciutat ofereix. També són a fàcil accés Millerntor-Stadion, Rote Flora, Fira d'Hamburg.\nAmb una oferta de serveis hotelers superior i ampla gama d'entreteniment, Hotel Pacific és compromet a que la seva estada sigui el més còmoda possible. Mentres estan allotjats en aquestes meravelloses instal.lacions, els clients poden gaudir de recepció 24 hores, express check-in/check-out, premsa, ascensor, bar.\nL'ambient de Hotel Pacific es reflexa en cada habitació. calefacció, escriptori, telèfon, TV satèl•lit/cable, bany compartit són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Hotel Pacific.\nTots els tipus de viatgers (1573) Parelles (561) Viatgers en solitari (662) Famílies amb infants petits (76) Famílies amb infants grans (29) Grups (244)


Macron s'enfronta a les eleccions legislatives entre protestes dels sectors educatiu i hospitalari\nProtestes del sector sanitari a París, França. Chistophe Petit Tesson / EFE\nParísDesprés de dos anys de pandèmia i amb el nou govern encara arrencant, tornen les protestes socials. França celebra aquest diumenge eleccions legislatives i ho fa en un clima de reivindicacions en dos sectors clau, l'educació i la sanitat, que auguren una tardor complicada per al president del país, Emmanuel Macron. Els sindicats han aprofitat la campanya electoral per advertir que el personal sanitari està al límit i no hi ha prou metges ni infermeres per encarar l'estiu. A les escoles i instituts, la situació no és gaire millor: falten milers de mestres per cobrir totes les places vacants i el curs podria començar al setembre sense professors per a totes les aules.\nAra que falten poques setmanes per acabar el curs escolar, els sindicats han llançat l'alerta. "La situació per al curs vinent és preocupant. Faltarà personal a l'inici", adverteix contundent el principal sindicat de mestres en una carta enviada a la nova primera ministra, Élisabeth Borne . Si durant la pandèmia no hi havia mestres per cobrir les baixes per covid dels ensenyants ni per desdoblar classes, la situació està lluny de normalitzar-se. A secundària falten especialment professors de matemàtiques (només hi ha 816 candidats que van passar les proves al maig per cobrir 1.035 vacants) i de lletres clàssiques (hi ha 60 candidats aprovats i 134 vacants), mentre que a primària falten mestres, sobretot a París (hi ha 180 candidats per cobrir 219 vacants) i els municipis de la seva regió.\nLa crisi dels mestres es deu sobretot a la davallada vocacional –els sindicats denuncien que és pels salaris baixos del professorat– i a un canvi normatiu que ha entrat en vigor aquest any i que obliga a tenir un màster de dos anys i no d'un com fins ara, cosa que ha provocat que hi hagi enguany menys mestres que s'incorporen al mercat laboral. Un informe publicat aquesta setmana al Senat proposa com a solució sotmetre el sector "a la llei d'oferta i demanda" i pagar més als professors de matemàtiques i els mestres que acceptin treballar a les escoles més conflictives o en qualsevol especialitat on faltin ensenyants.\nJob dating per trobar mestres\nLa situació és tan desesperant que algunes regions han obert processos de selecció extraordinaris per a universitaris que vulguin treballar de mestre. A Versalles s'ha fet un speed dating per trobar 2.000 diplomats amb almenys 3 anys d'estudis universitaris de qualsevol àmbit que es vulguin incorporar com a professors i mestres al setembre. En aquesta regió mundialment coneguda pel seu palau només s'havien cobert als exàmens del maig 484 vacants de 1.430. Al job dating milers de persones sense tenir estudis relacionats amb l'ensenyament van fer una entrevista de 30 minuts. Els experts van seleccionar els candidats amb l'entrevista i el currículum, i ara hauran de fer una formació a l'agost abans d'incorporar-se al setembre a les escoles i instituts, una situació totalment inèdita.\nJob dating: 30 minutes pour recruter des profs dans l'Académie de Versailles pic.twitter.com/2Tfh2fULj7\n— BFMTV (@BFMTV) 31 de mayo de 2022\nCol·lapse de les urgències\nEl sector sanitari a França també pateix una crisi, especialment els serveis d'urgències, que viuen un col·lapse inèdit per la manca de personal. Segons l'associació Samu-Urgences de France, hi ha 120 serveis d'urgències hospitalàries que han hagut de limitar la seva activitat o es preparen per fer-ho. Els més de dos anys de pandèmia han sigut molt durs i molts professionals de la salut, especialment d'infermeria, han abandonat la professió, exhausts. Però els sindicats asseguren que el fenomen no és nou: un terç dels nous diplomats deixa la professió durant els primers cinc anys.\nEl sector va convocar dimarts una vaga per protestar per les seves condicions de treball, amb salaris que consideren baixos, poc personal i falta de mitjans, i van advertir dels problemes que pot haver-hi durant l'estiu. "Els hospitals estan desesperadament maltractats", denunciaven dimarts els treballadors sanitaris en un comunicat. La nova ministra de Sanitat, Brigitte Bourguignon, ha admès que "l'estiu serà difícil" i que el govern "ha de trobar solucions perquè els francesos no siguin privats" de l'accés a la sanitat.\nA l'espera d'un informe per impulsar mesures urgents i amb la mirada posada en les eleccions legislatives d'aquest diumenge, el govern francès ja ha anunciat que pagarà al doble les hores extres del personal sanitari no mèdic i cada hora de feina dels metges "durant tot l'estiu". També accelerarà la incorporació als hospitals d'infermeres i auxiliars que acabin la seva formació al juny i promourà que les infermeres jubilades es puguin tornar a incorporar a la feina voluntàriament. Finalment, s'estudia permetre la reincorporació als hospitals del personal sanitari no vacunat, que s'havia quedat sense feina per negar-se a immunitzar-se contra el covid.\nEl judici pels atemptats de Bataclan encara la recta final\nEl macrojudici pels atemptats del 13 de novembre del 2015 a París arriba, nou mesos després, a la seva fi. Aquesta setmana està previst que acabi amb les al·legacions de la defensa i un últim torn de paraula per als acusats, i el 29 de juny es coneixerà la sentència. La fiscalia ha demanat per a Salah Abdeslam, l'únic dels presumptes terroristes vius, la cadena perpètua sense revisió de pena. És la màxima condemna possible a França –similar a la presó permanent revisable d'Espanya–. Instaurada el 1994 i només pels crims més greus, els condemnats a cadena perpètua sense revisió de pena no tenen dret almenys durant 30 anys a beneficiar-se de cap permís de sortida, ni alleugeriment de la pena, ni cap benefici penitenciari.\nLa vintena de presumptes terroristes jutjats s'enfronten a penes d'entre 5 anys i la cadena perpètua. "El crim és de tal gravetat que la sanció només pot ser d'acord amb aquesta gravetat", va resumir la fiscal Camille Hennetier. Abdeslam és l'únic que s'enfronta a la màxima pena per "assassinat, segrest i temptativa d'assassinat" en el marc d'un grup terrorista. La resta estan acusats de complicitat.\nEl del 13 de novembre és el pitjor atemptat terrorista que ha viscut mai França. Un escamot jihadista va assassinar 130 persones en diferents punts de la capital francesa, la majoria (90) a la sala de concerts Bataclan. Tots els terroristes van morir autoimmolats o abatuts per la policia, a excepció d'Abdeslam, que, segons el seu relat al judici, es va penedir a l'últim moment i va deixar abandonada la seva armilla amb explosius abans de fugir a Bèlgica.\nDurant els nous mesos que ha durat el judici, la fiscalia i les acusacions han intentat "reconstruir el puzle" dels atemptats. El més rellevant ha sigut la declaració de Salah Abdeslam, que va oferir la seva versió sobre la nit dels fets, però no va donar gaire més pistes sobre la seva organització. El judici també ha servit per escoltar el colpidor relat de les víctimes, especialment "l'infern dantesc del Bataclan", en paraules de la fiscalia. Segons Camille Hennetier, queden "zones d'ombra" per entendre els atemptats. "La majoria dels acusats sabien coses però no han aportat respostes. Han callat i callaran fins a la seva mort", va concloure la fiscal.\nFrança eleccions legislatives educació sanitat


salsa-ficció: ELS HOMES QUE M'AGRADEN\nAnònim 5 d’agost de 2013, a les 1:17\nMolt be teresa\nteresa Duch 6 d’agost de 2013, a les 19:46\nGràcies. Celebro que t'hagi agradat.\nCarme A. 6 d’agost de 2013, a les 16:54\nTeresa, és una idea genial. Podríem obrir un bloc on cadascuna de nosaltres escrivís uns redacció amb aquest títol: els homes que m'agraden. Crec que hi hauria molt de morbo i tindríem uns quants seguidors i fins i tot hi hauria debat, cosa saludable.\nFelicitats per l'energia vital que traspues! Amb el teu permís el penjo al meu mur a veuré si l'ànima el pati\nteresa Duch 6 d’agost de 2013, a les 19:54\nGràcies Carme, tens el meu permís. Era una mica per donar la rèplica a Les dones que m'agraden. El curiós és que m'ho vaig haver de rumiar bastant per saber-ho i concretar.\nPer idees genials, les teves, que ja en conec unes quantes. Però aquesta del blog m'agrada molt. Seria una manera de donar algunes idees als homes que molts sovint no ens entenen. Encara que, no et pensis, el misteri té el seu atractiu, oi?\nCarme Carles 8 d’agost de 2013, a les 18:12\nA mi m'agraden amb ulleres, d'aquelles fines, daurades que el rellisquen fins la punta del nas quan es posen una mica atabalats i tu els hi tornes al lloc.\nteresa Duch 8 d’agost de 2013, a les 18:57\nNo està malament, no està malament , però jo, amb això de donar prioritat a la mirada, no m'hi caben les ulleres, ves.


Castalla inicia l’elaboració de l’Agenda Urbana 2030 per a dissenyar el futur del municipi - Actualitat de l´Alt Vinalopó, el Vinalopó Mitjà, l´Alcoià, El Comtat i l´Alacantí\nEl document té un caràcter estratègic, planteja les polítiques sostenibles de la ciutat i l’entrada a noves vies de finançament.\nL’Ajuntament de Castalla ha començat el procés per a elaborar l’Agenda Urbana 2030 (AU) de la localitat. El resultat del document serà el disseny d’una estratègia municipal per al model de la ciutat de la pròxima dècada. L’AU alinearà les polítiques i els projectes municipals amb els 17 Objectius de Desenvolupament Sostenible (ODS) de l’Organització de Nacions Unides (ONU) per a posar en valor la gestió sostenible del Consistori. Aquests objectius persegueixen la igualtat entre les persones, protegir el planeta i assegurar la prosperitat.\nL’Agenda Urbana 2030 identificarà i prioritzarà les necessitats dels veïns i veïnes del municipi. Per a això, es buscarà la participació ciutadana dels agents socials, econòmics i educatius de la ciutat, recavant l’opinió i involucrant-los en el procés i presa de decisions en els desafiaments de Castalla per als pròxims anys. L’estratègia parteix del treball desenvolupat durant els últims anys, on l’equip de govern de Castalla ha implementat mesures de desenvolupament sostenible de forma transversal en totes les àrees municipals.\nL’alcalde, Antonio Bernabeu, ha indicat que “l’Agenda Urbana 2030 serà el full de ruta que convertisca Castalla en el municipi que tots els veïns i veïnes dissenyem, consensuadament, des del compliment d’ODS i el Pacte Verd Europeu”. A més, ha afegit el primer edil, “la iniciativa prestarà especial atenció a la identitat pròpia del nostre municipi i dissenyarà les línies d’actuació perquè Castalla siga un referent en sostenibilitat, digitalització, ocupació i transparència”.\nPer altra banda, la redacció de l’AU també suposa que els municipis puguen accedir a les ajudes supramunicipals i a Fons Europeu que ajuden a finançar qualsevol mena de projecte.\nL’Administració, els agents clau, les associacions i la ciutadania s’integrarà en les meses de treball que ha dissenyat el Comité de Direcció del Pla, d’acord amb els principals eixos estratègics. Aquests defineixen a Castalla com Sostenible, Resilient i Eficient; Smart City; Innovadora, Industrial i Emprenedora; Ciutat Cultural i Patrimonial; Solidària, Diversa i Amable; i Oberta i Transparent.\nAl seu torn, la regidora de sostenibilitat, Gema Sánchez, ha afirmat que “es tracta d’una iniciativa per a promoure un desenvolupament sostenible, però no només mediambiental sinó econòmica i social, on tots els nostres veïns participaran en la confecció d’aquest”.


Deixa de murmurar! | Mont Saint Michel\nDeixa de murmurar!\n“Feu-ho tot sense murmuracions ni discussions, perquè ningú trobi en vosaltres culpa ni cap falta, i siguin fills de Déu sense taca enmig d’aquesta gent dolenta i perversa. Entre ells brillen vostès com estrelles al món “Filipencs 2: 14-15 (DHH).\na vegades sense adonar-nos podem murmurar d’algú i alguna cosa en una frase la que acaba fent bastant vaga i imprecisa. de vegades murmurem simplement perquè no estem d’acord amb algú, ja sigui un pare, mestre, caps, líders de l’església o el govern sense saber que això pot portar plets i ressentiments a la llarga. la murmuració no agrada a Déu, per això no hem de criticar a altres a l’esquena.\ncal saber que la murmuració no només ens contamina, sinó que també ho fa amb les persones amb qui compartim les queixes o crítiques, podent portar greus conseqüències per a la unitat de la família, l’església, o els ambients de treball. La Bíblia ens ensenya: “Feu-ho tot sense murmuracions ni discussions …”\nEts una persona que murmura? Llavors permet que la paraula de Déu transformi la teva vida.\nPer Giovana Alemany


Dos morts en quedar atrapats per una gran esllavissada de roques a Castell de Mur | Pallars Digital\n🔴 NOU GOVERN: Aquesta és l'estructura definitiva del nou Govern que presidirà Aragonès\nper Jordi Ubach Llorens , 16 d'abril de 2018 a les 18:25 |\nVideo #bomberscat esllavissada pk 5 de la carretera LV-9124 Castell de Mur (Pallars Jussà). A lloc treballant @bomberscat @mossos i @ICGCat pic.twitter.com/pG6A7BmL0q\n— Bombers (@bomberscat) 16 d’abril de 2018\nDos persones han mort aquesta tarda, atrapades dins el seu vehicle, després de quedar enterrades per una espectacular esllavissada de roques i terra d’uns 100 metres de longitud a la carretera LV-9124, al terme municipal de Castell de Mur. Així ho ha confirmat a Pallars Digital l’alcalde de Castell de Mur, Josep Maria Mullol.\nEl batlle també ha avançat que les víctimes són veïnes de Sant Esteve de la Sarga. En aquest sentit, el president del Consell Comarcal del Pallars Jussà, Constante Aranda, ha confirmat que les dos víctimes són els pares de l’alcalde del municipi, Jordi Navarra. La delegació d’Esquerra Republicana de Catalunya a l’Alt Pirineu ja li ha fet arribar el seu condol a través de Twitter.\nEn aquest moments tan difícils, fem arribar tot el nostre suport, escalf i estima al nostre company Jordi Navarra "@nendelxinco" i a la seva familia. Una abraçada.\n— ERC Alt Pirineu (@ERCPirineu) 16 d’abril de 2018\nL’esllavissada s’ha produït entre Guàrdia de Noguera, al terme municipal de Castell de Mur i el nucli de Moror, al terme de Sant Esteve de la Sarga, al punt quilomètric 5,5. Els Mossos d’Esquadra han rebut l’avís a les 15:14 hores i fins al lloc s’hi han desplaçat vuit dotacions dels Mossos i una unitat de muntanya d'aquest cos policial, cinc dotacions dels Bombers més un helicòpter amb especialistes de muntanya (GRAE) i una unitat del Servei d'Emergències Mèdiques (SEM).\nAixí es veia l’esllavissada aquesta tarda des de la mateixa carretera LV-9124. Foto: Pallars Digital\nUna recerca que es preveu llarga i complicada\nDurant tota la tarda i des del moment de l’avís, els serveis d’emergència han estat treballant al lloc dels fets per tal de procedir a les tasques de desenrunament, que es preveuen complicades i llargues donada la gran quantitat de roques que han caigut a la carretera. A mitja tarda, la unitat canina dels Mossos d’Esquadra també s’ha incorporat a les tasques per tal de localitzar el vehicle atrapat.\nTambé s’han desplaçat al punt de l’esllavissada diversos tècnics en geologia per valorar l’estat del sòl, i han comprovat que era molt inestable. També ho han fet representants institucionals com el president Consell Comarcal del Pallars Jussà, Constante Aranda, el president de la Diputació de Lleida, Joan Reñé, o el diputat, Joan Ubach, juntament amb els tècnics de Vies i Obres de l’ens provincial. Cal recordar que la carretera LV-9124 és titularitat de la Diputació.\nPla general de l’esllavissada a la carretera LV-9124. Foto: Cedida\nAl voltant de les 9 de la nit, els Mossos d’Esquadra i els Bombers han abandonat les tasques de recerca de manera momentània, que reprendran demà dimarts a primera hora. Així mateix, tant des del cos policial com des del Servei Català de Trànsit, per motius de seguretat i davant el risc de noves esllavissades, es demana no acostar-se a la zona, que ha quedat acordonada.\nL’esllavissada ha cobert tota la carretera. Foto: Cedida\nSuccessos, trànsit, esllavissades, SEM, Bombers, LV-9124, Mossos d'Esquadra


El menjador de vacacions de l'Ajuntament de Puçol ha servit 1.730 menús de juliol a setembre\nDimarts passat 30 de setembre va finalitzar el menjador de vacacions que al llarg dels mesos de juliol, agost i setembre s'ha desenrotllat, al migdia, en el restaurant del Poliesportiu Municipal. Per segon any consecutiu, l'Ajuntament de Puçol ha sol·licitat les ajudes de la Diputació Provincial de València amb les que s'ha finançat, en part, la implantació de l'anomenat Programa Provincial d'Assistència Nutricional per a Menors Escolaritzats de 3 a 16 anys.\nEs tracta d'un programa que, durant els mesos en què els menjadors escolars han romàs tancats, cada dia ha oferit els usuaris un menú saludable i equilibrat, a fi de garantir una cobertura alimentària bàsica a aquells menors que es troben en situació de vulnerabilitat social.\nNo obstant això, el plantejament de l'Àrea de Benestar Social de l'ajuntament ha anat més enllà d'aquelles intencions merament alimentàries. Per això, el disseny del nostre menjador de vacacions ha tingut en compte aspectes relacionats amb l'edat dels seus usuaris, les seues circumstàncies personals i el període estival en què s'emmarca el projecte.\nA partir d'estes consideracions l'assistència alimentària ha quedat integrada en un conjunt d'actuacions de doble naturalesa. D'una banda, activitats relacionades amb l'aprenentatge i l'adquisició d'hàbits higiènics, i d'un altre, el desenrotllament d'un conjunt de propostes d'esplai que s'han portat a terme tant en l'interior del pavelló cobert (jocs grupals, circuits d'obstacles, dinàmiques, activitats esportives, etc.), com en la Piscina Municipal (banys i jocs d'aigua).\nCom han pogut comprovar tant l'alcaldessa, Merche Sanchis Montañana, com la regidora de servicis socials, Eloísa Rosa Martínez, en les seues diferents visites al servici durant l'estiu, s'han incorporat al menjador els estudiants d'Educació Secundària, pel fet que ha quedat ampliada la cobertura d'edat dels beneficiaris fins als 16 anys. Potser este siga un dels factors que expliquen que el present any s'haja incrementat tant el nombre de menús consumits com en nombre de menors usuaris del servici.\nAl llarg de 64 dies el Menjador de Vacacions ha servit un total de 1.730 menús, enfront dels 1.098 de l'exercici anterior. Parlem per tant d'un increment de 632 coberts en idèntic espai de temps. Igualment s'ha vist incrementat el nombre de comensals que, en major o menor mesura, han fet ús del recurs. El present any han sigut 48, quan en l'estiu de 2013 van ser 35 els menors atesos.\nEl menjador de vacacions de l'Ajuntament de Puçol romandrà tancat durant les estacions que transiten entre els estius infantils, a la impacient espera del seu desitjat tancament definitiu en eixe moment feliç en què este tipus d'iniciatives deixen de ser necessàries per trobar-nos davant d'una població infantil les necessitats més elementals de la qual puguen ser cobertes amb solvència per les seues pròpies unitats familiars.\nMentres així no succeïsca, el nostre menjador de vacacions reobrirà somrient les seues portes i els seus foguers.\nInforma: Alfredo Carlos Torres | Àrea de Benestar Social


Negocis i Empreses Barcelona Archives -\nLa figura de l’advocat s’ha mantingut més o menys amb la mateixa feina durant el pas del anys. Però amb l’arribada de les noves tecnologies també han vingut noves lleis relacionades amb elles. I amb aquestes noves lleis, molts d’aquests advocats s’han hagut d’especialitzar en el món digital, que ja no s’han de dedicar a tractar amb lleis que ja existien.\nParc d’alçada: el nom correcte d’un bosc vertical\nEl llenguatge varia amb el temps i també s’adapten o s’inclouen noves paraules al diccionari. Sovint adaptem com a paraules per a definir alguna cosa amb el nom d’una marca, per exemple: “bambes”, aquesta és una paraula que ara usem per a descriure unes sabates esportives, però res més lluny de la realitat: “Bamba” abans era només una marca de sabatilles. Un altre exemple: també anomenem “Kleenex” als mocadors com si es tractés del seu sinònim, però aquest és també el nom d’una marca americana de mocadors. Si més no, és curiós, oi?


Descobriu l'ampli terrat del Palau de Congressos de Palma - Meliá\nHome Espais i sales Terrassa\nEl Palau de Congressos disposa d'una àmplia terrassa amb unes vistes espectaculars a la badia de Palma. Un espai fantàstic per organitzar celebracions a l'aire lliure i ideal per gaudir de la claror i la brisa de la Mediterrània. Sens dubte, és la millor opció de lloguer d'espais per a esdeveniments a Palma.\nÉs la terrassa de 600m2 que està situada a la tercera planta del Palau de Congressos de Palma, devora la sala Palma, i ofereix unes immillorables vistes sobre la badia de Palma i la mar. Un espai a l'aire lliure únic per organitzar-hi esdeveniments, fer-hi un còctel, passar-hi una estoneta de descans o assaborir-hi un aperitiu abans de dinar o sopar al Palau de Congressos.\nUna terrassa per gaudir del bon temps de l’illa després d'una jornada de treball feixuga, compartir-hi una estoneta després de fer feina amb vistes a la mar..., una manera ideal de combinar viatge de negocis i oci (bleisure travel).\nA la planta baixa, entre l'Auditori Mallorca i l’Expo, trobam l’Elyxr Cafè. Amb claror natural i 200 m2, és l’àrea perfecta per fer-hi un petit descans per al cafè o l’aperitiu durant el desenvolupament d’esdeveniments tant en aquest auditori com a la zona Expo.\nTambé pot utilitzar-se com a sala de trobada de ponents o conferenciants, sala de premsa o sala de reunions del comitè organitzador o del comitè científic d'un congrés.


Espai Menut | Croquetes d’Albergínies: altra forma de menjar verdura\nA quants xiquets li agraden les croquetes? I a quants les verdures? Doncs, amb les respostes afirmatives d’un i les negatives d’un altre, ens hem atrevit amb aquest experiment: Croquetes d’Albergínia. Un segon plat perfecte per a aquells xiquets que odien les hortalisses i ideal per a aquells que, tot i agradar-lis les verdures, prefereixen unes croquetes de pollastre o peix abans que unes albergínies farcides, empanades o rostides. Però tranquils: encara que la preparació d’aquesta recepta requereix de temps, no és gens difícil d’elaborar. I el millor: si fem més del compte, es poden congelar.\n300 grams albergínia (una albergínia mitjana).\n100 grams de ceba (una ceba menuda).\n100 grams de pastanaga (una pastanaga mitjana).\n1 cullerada sopera de julivert fresc o, en defecte d’això, sec.\n20 grams de mantega.\n80 grams de farina.\n500 mil·lilitres de llet.\nPa ratllat i farina per a arrebossar.\nOli d’oliva, nou moscada, sal i pebre.\nL’elaboració de les Croquetes d’Albergínia és tan senzilla que es pot resumir en poc més de vuit passos. Primer, pelarem la pastanaga i la ceba i picarem aquests ingredients en daus xicotets, d’una grandària no superior als 5 mil·límetres.\nDesprés, extraurem la pell de l’albergínia, laminarem la polpa i la deixarem suar uns 10 minuts amb un poc de sal amb l’objectiu que perda aigua i suavitze el seu sabor. Passat aquest temps, eliminarem la sal amb ajuda d’un paper i la tallarem en daus menuts, de similar grossor al de les altres hortalisses.\nFinalitzada aquesta labor, procedirem a la cocció de les verdures: abocarem oli d’oliva en una paella i, quan estiga bé calenta, afegirem la ceba. Una vegada ofegada, agregarem la pastanaga, sofregirem uns minuts i incorporarem l’albergínia. Courem a foc lent tots els ingredients i, quan estiguen al punt, empolvorarem el julivert, retirarem del fogó i reservarem.\nEn un cassó mitjà, fondrem la mantega i, una vegada fosa, afegirem la farina. Barrejarem ambdós ingredients bé, deixarem coure a foc molt baix de 6 a 8 minuts i remourem de tant en tant per a evitar que la farina es creme. Passat aquest temps, abocarem a poc a poc la llet freda –és important que la temperatura de la llet i del roux siga diferent perquè no es formen grumolls– i courem a foc lent, sense parar de moure la barreja i ajudant-nos d’una vareta.\nQuan la beixamel comence a espessir, agregarem les verdures i seguirem removent la barreja fins que la massa estiga suficientment compacta com perquè no es desprenga de la cullera al voltejar-la. Salpebrarem i especiarem al gust i abocarem la massa de les croquetes en un bol. Filmarem per contacte i deixarem refredar per a manipular-la millor.\nQuan la massa estiga a temperatura ambient, modelarem les croquetes amb les mans, les enfarinarem, les passarem per ou i per pa ratllat i les fregirem en una paella de base ampla i amb oli ben calent. Una vegada fregides, les disposarem en un plat amb paper absorbent per a eliminar l’excés de greix i emplatarem acompanyades de verdures saltejades, amanida o, com en aquest cas, d’arròs amb xampinyons.\n1. Pelar la pastanaga i la ceba i picar aquests aliments en daus de no més de 5 mil·límetres de grossor.\n2. Pelar l'albergínia, laminar-la i deixar suar uns 10 minuts amb un poc de sal. Passat aquest temps, eliminar l'excés de sal i tallar en daus d'igual grandària que la resta de verdures.\n3. Ofegar la ceba en una paella amb oli ben calent. Una vegada ofegada, agregar la pastanaga i, minuts després, l'albergínia. Fregir tots els ingredients, barrejar amb el julivert picat i reservar.\n4. Fondre la mantega en un cassó de grandària mitjana i, una vegada fosa, afegir la farina i barrejar. Coure a foc lent de 6 a 8 minuts i removent de tant en tant per a evitar que el 'roux' es creme. Passat aquest temps, abocar a poc a poc la llet i coure a foc lent, sense parar de moure i amb ajuda d'unes varetes.\n5. Quan la beixamel adquirisca una teixidura espessa, afegir les verdures i continuar coent fins que la massa estiga prou compacta com per a no desprendre's de la cullera al voltejar-la. Salpebrar i especiar amb nou moscada.\n6. Abocar el contingut del cassó en un bol, filmar per contacte i deixar refredar fins que la massa es puga manipular amb les mans.\n7. Quan la massa estiga a temperatura ambient, modelar les croquetes, les enfarinarem i les passarem per ou i pa ratllat.\n8. Fregirem en oli ben calent i les deixarem reposar en paper absorbent i emplatarem.\nAquesta entrada va ser postejada en Cuina divertida, Newsd, PortadaDer, Tots els públics i etiquetada com Albergínia, bechamel, beixamel, berenjena, cocina niños, croquetas, Croquetas de Berenjena, croquetes, Croquetes d'Albergínia, cuina xiquets, recepta xiquets, receta niños, verduras, zanahoria per Ainhoa Boix (conlosnanos.com). Bookmark the permalink.\nOne thought on “Croquetes d’Albergínies: altra forma de menjar verdura”


Solidaritat | INS Salvador Espriu\nEnguany l’objectiu és l’operació “Kilo” (que tothom intenti portar, com a mínim, un quilo d’aliments).\nLa recollida serà a primera hora, és a dir, a les 8 del matí (vestíbul de Claperós), i a les hores d’esbarjo, de 10:00 a 10:20 i de 12:20 a… Llegeix més»\nActivitats, General, Portada Solidaritat 0\nActuació a l’AFAB\nUna vegada més, el Grup Vocal de l’institut va actuar a l’AFAB (Associació de familiars de malalts d’Alzehimer), amb la col·laboració del grup de voluntariat. Donada la bona acollida de l’activitat, tan per part dels usuaris com de l’alumnat, a finals de febrer tornarem a repetir!\nActivitats, AMPA, Batxillerat, ESO, General, Portada, Projectes Música, Projectes, Solidaritat 0\nAquest Nadal des del sindicat Front d’Estudiants no volem que cap nen es quedi sense joguines, per tant hem decidit organitzar un recapte de joguines a l’institut. Aquests regals els podeu portar els dies 19, 20 i 22 de desembre a l’entrada de l’institut i… Llegeix més»\nUn any més us volem anunciar que els dies 29, 30 de novembre i 1 de desembre d’aquest 2017, farem un recapte d’aliments als vestíbuls de l’institut, dins la campanya del Gran Recapte de la Fundació Banc dels Aliments.\nLa recollida serà a primera hora, és… Llegeix més»\nGeneral, Portada Solidaritat, Voluntariat 0


Un bloc sobre arxius i patrimoni: 2007\nRobespierre i Sabadell (? !). Patrimoni de Sabadell del 1792.\nMés o menys quan a França li tallaven a Maximilien de Robespierre el seu cap, amb la guillotina que amb tant èxit va popularitzar, a Sabadell estàvem per altres històries i en el Ripoll estaven fent o ja havien acabat de construir un dels seus molins: el molí de Sant Oleguer. En concret, segurament va ser un dels últims.\nCom deia, la data exacte no és coneguda, però si que sabem que a l’entorn del 1780 s’estaven barallant diversos propietaris per l’ús de l’aigua, i el dret d’extreure’n del Ripoll per construir un nou molí.\nBé, en tot cas el que és important, és que després de més de 40 anys d’abandó, s’està restaurant el molí de Sant Oleguer per fer-hi un alberg de joventut. És un edifici que forma part del patrimoni històric de Sabadell.\nDins de la recuperació de tots els molins del Ripoll, aquest serà el primer en recuperar-se, i fins i tot s’hi tornarà a col·locar la roda que el feia moure!\nUna bona notícia, i més que les obres avancen bé i per tant aviat el gaudirem ja que es podrà visitar per dins i veure com era un molí del segle XVIII.\nSegurament si Robespierre no hagués perdut el cap (en sentit literal) el podria veure i li agradaria... si no és que tindria més de 200 anys.\nParaules clau oficina del patrimoni, Patrimoni, Patrimoni històric, Ripoll, Sabadell\nÈxit de participació a les Jornades Europees del Patrimoni a Sabadell\nDoncs sí, podem qualificar d’èxit la participació a les activitats organitzades en motiu de les Jornades Europees del Patrimoni a Sabadell. Èxit, no únicament per la participació (més de 800 persones al conjunt d’activitats), sinó també perquè crec que tothom va sortir satisfet de les visites.\nVoldria destacar dues: per una part la Torre Gorina, que es va obrir per primer cop, i a on hi van assistir més de 350 persones, i la visita al Cementiri (de nit).\nSegurament la visita nocturna al cementiri era la més morbosa, però la alta participació va demostrar que el cementiri té interès ni que sigui a unes hores tant intempestives. De fet jo aquesta visita no la faria tot sol...\nBé, per qui tingui temps i interès, i salvant les distancies (3’5 hores d’avió) hi ha un recull de fotografies d’Egipte en un fotoblog clikant aquí d’un viatge fet a l’agost (ja fa molt temps).\nParaules clau Egipte, Jornades Europees del Patrimoni, Patrimoni, Patrimoni històric, Sabadell\nEl got mig ple o mig buit\nMolts cops depèn de com es miren les coses es veuen els cantons positius i les oportunitats o es veuen únicament els aspectes negatius i es cau en el pessimisme.\nLa riquesa del patrimoni sabadellenc es pot mirar des dels dos cantons: o bé es pot considerar que no ens queda res del nostre passat i per tant el que ens queda té un valor secundari o residual; o podem veure en tot el que tenim de patrimoni històric una oportunitat per donar-lo a conèixer, en definitiva per recuperar-lo i valoritzar-lo.\nDoncs bé, és aquesta segona perspectiva que ens mou a la creació de l’Oficina del Patrimoni com a element de gestió municipal per a la recuperació del patrimoni i la seva valorització.\nNo em posaré a detallar tots els edificis que s’han recuperat o es recuperaran, o tots els edificis i espais arqueològics de molt valor ja que es faria una llista massa extensa. Però justament el patrimoni històric que la Ciutat de Sabadell tenim l’hem de respectar entre tots i valoritzar-lo, com una riquesa i com un element que dóna personalitat i orgull a la nostra ciutat.\nAquest és el nostre desig i la feina anirà encaminada a fer possible aquest anhel.\nAmb aquest lema François Miterrand va guanyar la presidència de la República Francesa.\nMés de vint anys després en el país veí s’està vivint un procés apassionant per escollir el proper president (o presidenta) de la República.\nEl primer element important del procés d’elecció presidencial ha estat la formidable participació de l’electorat. Un altre element és la caiguda de vots per al Front National de Jean-Marie Le Pen, i la pujada del partit de centre UDF de M. Bayrou.\nDesprés de passar a la segona volta de les presidencials els candidats de l’UMP Nicolas Sarkozy i del PS Ségolène Royal, la lluita per l’Elysée es presenta apassionant. Una de les incògnites era a qui donaria el suport François Bayrou, al final no el donarà a ningú, però pot afavorir a la candidata socialista. Pot ser una bona notícia que Ségolène Royal sigui la primera presidenta de la República Francesa.\nPer un moment de distracció podeu veure el vídeo de suport de José Luis Zapatero (com diuen a França, on el “Rodríguez” ha desaparegut) en un míting a Toulouse del Partit Socialista francès.\nParaules clau França, ps, Ségolène Royal\nL'aigua i els foc són elements contraposats. De fet utilitzem l'aigua per apagar el foc, tot i que també li pot donar més oxigen i per tant fer-lo més potent.\nNo voldria començar a teoritzar sobre les propietats de cada element que ha fascinat al llarg de la història. Aquests dies el foc i l'aigua constitueixen elements de preocupació per tots nosaltres. Referent a l'aigua no és degut a les pluges que hem tingut, les quals han estat molt beneficioses (sobretot si no s'està en vacances...), sinó pel risc de sequera a la tardor si no fem un ús responsable de l'aigua, per tant hem d'evitar banyar-nos cada dia (millor dutxar-se), regar el jardí amb manguera... Es considera que un consum de 110 litres per dia i persona és un consum normal, superar-lo no és desitjable.\nSobre el foc, ja s'ha iniciat el període de prevenció d'incendis. Per tant, d'ara fins mitjans d'octubre hem d'extremar les precaucions en les nostres sortides al bosc, i respectar-lo encara més. A la nostra ciutat treballem conjuntament amb l'ADF (agrupació de defensa forestal), que fan una excel·lent tasca de prevenció d'incendis de forma voluntària. Entre les actuacions fetes i la prevenció esperem que no tinguem cap ensurt com els incendis del 2003 a Sant Llorenç del Munt.\nEn definitiva, com tot en aquesta vida (o quasi tot), està a les nostres mans fer un ús responsable de l'aigua i evitar els incendis.\nBones Vacances de Setmana Santa !\nParaules clau adf, aigua, boscos, foc, incendis, medi ambient, parc agrari de sabadell\nCompromesos per un ús responsable de l’aigua.\nEl control de l’aigua ha estat un element desencadenant de conflictes al llarg de la història, i també a l’actualitat en ésser un bé escas i imprescindible per la vida. Com a recurs finit es converteix en imprescindible el seu ús racional, i la seva reutilització per donar-li nova vida a l’aigua que hem utilitzat abans.\nEl seu ús racional s’ha de convertir en una actitud quotidiana amb el foment del seu estalvi. La reutilització de les aigües depurades ha de constituir un element fonamental per garantir en el futur l’accés a l’aigua tant a tot el món com al nostre país, a través del nou ús de les aigües depurades provinent de les estacions depuradores.\nEn el Dia Mundial de l’Aigua, Sabadell acull el Seminari Internacional Reclaim Water and Gabardinne. Aquest Seminari Internacional acull experts de diversos països europeus, de sud Amèrica, del proper Orient i de la Xina. A través d’aquest seminari i d’un projecte europeu en el qual l’Ajuntament de Sabadell hi participa, es vol buscar solucions tècniques per a la millora de la qualitat de les aigües regenerades o depurades, i com es poden aplicar per a usos quotidians com el rec de parcs i jardins, neteja de carrers o usos industrials. En el seminari també s’analitza la recàrrega dels aquífers i els seus usos.\nConstitueix una bona notícia per la nostra ciutat d’acollir més de 90 experts internacionals, i ha de constituir un referent per tal que continuem treballant en l’ús responsable de l’aigua a la nostra ciutat, en la seva reutilització i en la millora de la seva qualitat com element fonamental per a la recuperació del Ripoll i del nostre medi natural.\nEl concepte de Parc Agrari en una ciutat com Sabadell pot sorprendre. Tenim molt sovint la imatge de la nostra Ciutat com un nucli industrial i de comerç, però també tenim espai natural i espai agrari. Amb l'objectiu de recuperar aquests espais agraris periurbans, conservar el paisatge agrari i natural del Vallès s'està duent a terme el projecte de Parc Agrari de Sabadell amb l'objectiu de conservar aquest paisatge típic de la nostra Ciutat i del Vallès. El projecte consisteix en donar viabilitat econòmica als pagesos que continuen treballant aquest territori i fomentar que noves persones s'hi incorporin.\nConstitueix una aposta fonamental en la conservació del territori, i és per tal de donar-lo a conèixer que el passat diumenge es va celebrar la Primera Festa del Parc Agrari. Les dues fotos són preses en el transcurs d'una excursió organitzada en motiu d'aquesta data festiva.\nParaules clau medi ambient, medi natural, parc agrari de sabadell, Rodal, Sabadell\nSí al Principal\nEl diumenge, aproximadament 900 ciutadans varen visitar el teatre Principal. Des de la seva inauguració, i fins i tot abans, la rehabilitació del teatre més antic de Sabadell ha aixecat gran expectació.\nQuan a les visites guiades s’accedeix a la platea del teatre, les reaccions són unànimes d’admiració per les decoracions del teatre, per la seva fastuositat i riquesa. Recuperar la imatge del teatre, després d’anys de pràctic oblit ha estat una tasca llarga, àrdua i difícil que ha implicat una voluntat política ferma per recuperar-lo i trobar els recursos econòmics necessaris.\nEl resultat de més de cinc anys de feina i una inversió aproximada de 10 milions d’euros són evidents: s’ha recuperat un teatre del 1866, amb totes les seves característiques, però adaptat a les necessitats d’un teatre del segle XXI amb les màximes comoditats pels espectadors i els actors.\nEns hem de felicitar tots els ciutadans i ciutadanes de Sabadell, i tal com deia una oda poètica feta per a la inauguració del teatre el setembre de 1866, torna a ser: “rico, fastuoso y brillante” 140 anys després.\nParaules clau Patrimoni, Principal, Sabadell, Teatre\nUn gran pas endavant al Parc Fluvial del Ripoll\nEn moltes ocasions s’afirma que un dia o un acte és històric. Segurament únicament el temps i la perspectiva que aquest dóna, permet valorar la importància d’un acte concret.\nL’acte que varen fer ahir el Conseller de Política Territorial Joaquim Nadal, el nostre Alcalde Manuel Bustos i els alcaldes i alcaldesses de Sant Llorenç Savall, Castellar, Barberà, Ripollet i Montcada podríem dir que va ser un moment que en el futur serà recordat i citat.\nLa importància de la presentació del conveni entre tots els Ajuntaments i la Generalitat de Catalunya, rau en el fet que tots els Ajuntaments i la Direcció General del Paisatge treballarem conjuntament en un document que analitzarà l’estat del riu i farà propostes de millores paisatgístiques que afectaran a tots els municipis riberencs del riu Ripoll. I és aquest fet el que fa tant important aquest acte: per primer cop un únic document analitzarà amb la participació dels Ajuntaments i la Generalitat tot el riu Ripoll, des del seu naixement fins al Besòs.\nCom deia, el futur dirà si ha estat un dia històric pel Ripoll, però sens dubte és un pas fonamental per recuperar el nostre riu.\nParaules clau medi ambient, Parc Fluvial del Ripoll, Ripoll, Rodal, Sabadell\nProp de 500 persones participen a la Festa de l'Arbre a La Salut i Ca'n Rimbles\nAhir diumenge 4 de març, Sabadell va viure una jornada festiva de la Festa de l'Arbre a través de la plantada d'aproximadament 120 arbres al Parc de La Salut i al Torrent de Ca'n Rimbles.\nA La Salut prop de 500 ciutadans i ciutadanes i especialment nens i nenes varen plantar el seu arbre. L'objectiu era doble: per una part afavorir la biodiversitat del bosc de La Salut amb la plantada de pins pinyers, alzines i lledoners, i per l'altra afavorir el coneixement del nostre Rodal i el seu respecte. Al Torrent de Ca'n Rimbles, un antic abocador al barri de Sol-i-Padrís, hi varen participar una vintena de ciutadans, membres d'entitats del barri (com podeu veure a la fotografia vertical) que treballaren de valent amb l'aixada i la pala.\nAmb aquestes plantades es clou la Festa de l'Arbre 2007 que ha tingut la participació de 350 nens i nenes de diversos CEIPS i IES de la Ciutat, i que ha significat la plantada de més de 400 arbres al Parc Agrari, a La Salut, i al Parc Fluvial del Ripoll.\nTot i que el dia va ser festiu i intens, amb jornada de portes obertes al Castell de Ca'n Feu, hem de lamentar la mort del Sr. Donat Villena, antic vocal del Consell del Districte 1r. En Donat va ser una persona molt activa per a la millora del barri de Covadonga, el qual va conseguir amb la seva perseverança i diàleg constructiu, que es fessin obres com la reforma de la Plaça de l'Escorxador, la qual, per desgràcia, ja no podrà disfrutar.\nParaules clau arbres, Ca'n Rimbles, La Salut, plantada popular, Sabadell\nSabadell rep el premi “Ciudad Sostenible” per al millor projecte d’eficiència energètica.\nL’associació espanyola Forum Ambiental, els Ministeri de Medi Ambient i la Conselleria de Medi Ambient va fer entrega a l’Ajuntament el premi al millor projecte d’estalvi energètic, per a l’actuació que s’està duent a terme a Ca’n Marcet (l’edifici municipal on hi ha situada la policia municipal, i departaments de l’Ajuntament).\nEl premi l‘ha recollit l’Alcalde Manuel Bustos, i ha estat entregat per la Infanta Dª Cristina de Borbón. El premi consisteix en una petita escultura que és un peix de metall i un diploma, no obstant, per a tots el més important és que s’hagi valorat la feina feta, la innovació del projecte i sobretot serveix per donar ànims per desenvolupar-lo amb éxit.\nEl projecte de millora d’aquest edifici consisteix en la instal·lació d’uns aparells de geotèrmia i actuacions per reduïr el consum d’energia, sobretot electricitat, a través de l’aïllament de finestres, sostres i el control de la despesa en electricitat. S’ha calculat que quan estiguin fetes aquestes actuacions, es reduiran 210 Tn de CO2 de les que actualment es generen. El propi edifici no contamina, però sí que gasta molta electricitat per a la climatització, i evidentment l’electricitat que s’acostuma a consumir prové del combustibles fòssils (carbó, gas, patroli...).\nTot i que és una actuació concreta, com deia un famós heroi verd, els “Petits canvis són poderosos” (si recordo bé la frase?!)...\nParaules clau canvi climàtic, ciudad sostenible, medi ambient, Sabadell\nArriba la "Festa de l'Arbre" a Sabadell.\nD'ahir dimarts 27 de febrer fins el 4 de març, Sabadell celebra la Festa de l'Arbre. Durant aquests dies es plantaran més de 400 arbres a diversos punts de Sabadell, amb la participació de més de 350 nens i nenes de la Ciutat.\nL'objectiu de la festa de l'arbre és conscienciar a grans i petits de la necessitat de preservar el nostre territori i de millorar-lo. Com comentava un diari local, la Festa de l'Arbre coincideix amb l'inici del període de plantacions en el calendari jueu, i quan tradicionalment s'han plantat els arbres, just abans de la primavera astronòmica.\nCom a inici de la Festa de l'Arbre ahir 70 nens i nenes varen plantar el seu pi o la seva ginesta al Parc Agrari de Sabadell, i en concret al bosc de Ca'n Gambús. Va ser una jornada festiva en la qual el sol i les bones temperatures varen acompanyar. El temps va propiciar que la plantada fos d'alló més alegre, i la veritat és que la il·lusió i les ganes que transmitien els nens i nenes es van contegiar entre l'equip forestal que feia de suport a la plantada, i a la resta de persones que hi vàrem assistir.\nJa que un dels objectius de les plantades és que els escolars coneguin el cicle dels arbres i la importància dels boscos, abans que els nens i nenes plantessin el seu arbre, membres de la UES varen fer una explicació sobre la seva importància i la necessitat de preservar-los.\nAvui dimecres, 28 continuarem al Parc Agrari plantant arbres, i demà i divendres, al Parc Fluvial del Ripoll, i a La Salut.\nAprofito per convidar-los el diumenge 4 de març a la plantada popular que farem a La Salut.\nParaules clau arbres, boscos, medi ambient, Rodal, Sabadell\nPacte Ecològic i canvi climàtic\nNicolas Hugot, presentador estrella a la televisió pública francesa, s’ha convertit en poc temps en una de les persones més respectades del país veí. En un context electoral i de gran sensibilitat pels aspectes mediambientals la seva declaració, i especialment el seu “Pacte ecològic” s’ha convertit en un punt crucial d’element polític i social.\nAl mateix temps també a la capital francesa s’està celebrant la presentació del rapport del grup d’experts contra el canvi climàtic de la ONU, amb als representants polítics de països de tot el món. Les conclusions del rapport de la ONU són determinants: la temperatura mitjana de la terra pot augmentar de l’ordre de quatre graus de mitjana d’aquí a finals de segle. Aquest augment únicament constitueix la punta de l’iceberg de tota una sèrie de canvis en cadena com l’augment de zones desèrtiques, pèrdua de la biodiversitat, augment del nivell del mar, augment de desastres naturals, entre d’altres.\nEn aquest moments els poders públics estan prenent consciència de la gravetat del canvi climàtic, i més especialment del ritme important en el que s’estan produint aquests canvis. De la mateixa manera com a bona notícia la mateixa societat estem interioritzant la necessitat de fer petits canvis en la nostra vida per prevenir canvis més radicals i irreversibles.\nUna mostra de la importància de la conscienciació contra el canvi climàtic ha estat la proposta d’una entitat francesa d’apagar els aparells i il·luminació elèctrica durant cinc minuts. La crida ha significat una reducció d’aproximadament un 2’5 % del consum elèctric, essent una xifra destacable fruït d’una iniciativa civil. És clar que l’acció reivindicativa no volia estalviar durant cinc minuts energia i per tant reduir l’emissió de Co2, sinó que es parlés de la necessitat de fer un consum responsable d’energia, i ho va aconseguir.\nAquest és un dels punts clau contra el canvi climàtic: fer un ús racional de la energia (aigua, combustibles fòssils, electricitat...) i tendir cap a una producció neta. Des de l’Ajuntament de Sabadell s’està duent a terme el Pla d’Estalvi i Eficiència Energètica que pretén convertir la pròpia administració en un espai on es faci un ús intel·ligent de l’energia, i afavorir les bones pràctiques mediambientals entre els ciutadans.\nPer aconseguir-ho s’estan desenvolupant actuacions de substitució d’il·luminació per bombetes de baix consum dins dels edificis i als carrers, aïllament de les obertures, i instal·lació d’energies renovables com als edificis de Gent Gran Sant Oleguer, Vapor Codina, o Ca’n Marcet. Per tenir una ciutat més sostenible s’està actuant en afavorir les bones pràctiques a través d’accions informatives com la campanya “VIPSS”, o subvencions i assessorament tècnic per a la instal·lació de plaques solars entre la ciutadania. Altres actuacions de més llarg abast és la preservació del Rodal, com a espai de lleure, de biodiversitat i que permet la retenció de Co2, o altres accions de més llarg abast com afavorir el transport públic (molt més eficient energèticament) a través de l’ampliació de les línies d’autobús urbà o laprolongació dels Ferrocarrils.\nÉs a través de l’acció conjunta de les administracions públiques i la participació activa dels ciutadans a través d’un ús responsable i intel·ligent de l’energia podem aconseguir superar les previsions alarmants sobre el futur del nostre planeta. Accions com la de Nicolas Hugot volen aconseguir la implicació de poders públics i la societat contra el canvi climàtic, també les accions que podem fer com a ciutadans o com administració local són fonamentals, únicament sumant podem restar temps al canvi climàtic.\nRobespierre i Sabadell (? !). Patrimoni de Sabadel...\nÈxit de participació a les Jornades Europees del P...\nProp de 500 persones participen a la Festa de l'Ar...\nSabadell rep el premi “Ciudad Sostenible” per al m...


Waterloo: capítol XVIII | (Mini)jo\nby peptaberner on 14/04/2014\nPassaven les setmanes i en Gerard seguia allà dins tancat amb delinqüents i criminals que, a diferència del periodista, molt probablement eren de debò. A fora, la popularitat de l’expresident màrtir creixia com l’escuma. Les enquestes de torn encarregades pels diaris pocs mesos després del canvi de govern situaven el Partit Progressista a molt pocs escons del Partit Conservador i en Kennedy, convertit en el nou president del Parlament, la segona autoritat del país, rebia valoracions molt millors que les de l’Antoni Mir, que, presoner dels nervis, cometia un error rere l’altre. Amb prou feines havia consumit els preceptius 100 dies de gràcia de tot govern novell i el gran estratega de la dreta maleïa la decisió d’haver proposat el pacte.\nAliens als sondetjos demoscòpics, els interns de Figueres feien cua al self service de la presó. Per dinar, tocava arròs a la cubana, de primer, llonza de porc a la planxa, de segon, i un iogurt natural desnatat marca no t’hi fixis, de postres. Per beure, aigua de l’aixeta. En Gerard duia la safata plena i caminava a la recerca d’un seient lliure. Feia pocs dies que la direcció l’autoritzava a menjar amb la resta de presos.\nAcabava d’asseure’s quan un funcionari se li va apropar. “M’hauria d’acompanyar”, va dir-li. El reclús va entendre que el dinar hauria d’esperar, es va aixecar i va seguir el funcionari, que el va conduir fins a una sala de visites desconeguda. Al cap d’un parell de minuts d’espera en solitari es va obrir la porta metàl·lica de la sala, moblada només amb una taula i dues cadires. En una s’hi asseia en Gerard, que es va quedar glaçat quan va veure que qui entrava a l’estança era en Terradas, el nou conseller d’Interior.\n– Què hi fots aquí?\n– He vingut a veure’t.\n– T’ho podies haver estalviat.\n– El que et diré t’agradarà, Puigví.\n– Ets un miserable.\n– He vingut a arreglar una mica les coses –va exposar l’ex secretari generalíssim.\n– Fas tard, miserable.\n– Mai no és tard, Puigví.\n– Per a mi sí, desgraciat.\n– Et vull oferir un tracte.\n– Un tracte? Saps quin és el tracte que vull? Que expliqueu la veritat i em treieu d’aquí.\n– Saps perfectament que això no és possible.\n– Res no és impossible! –en Gerard va aixecar el to de veu–. Fins i tot no ho és passar-te 30 anys a la presó per un segrest que no has comès!\n– No cal que cridis, noi…\n– Em fots fàstic –va vomitar en Gerard.\n– Probablement jo també me’n faria si estigués a la teva pell. Mira, si vols ens podem passar els vint minuts que ens queden discutint. Per mi, oquei. Ara, tu no en treuràs res. Deixa’m que t’expliqui la meva proposta. Et convé sentir-la, creu-me.\nEn Gerard va sospirar mentre feia que no amb el cap. Va aixecar la mirada i amb els ulls li va dir a en Terradas que d’acord, que l’escoltaria.\n– Mira, noi –va exposar el conseller–, el país, a vegades, demana sacrificis que són dolorosos. El que vau fer tu i el president la nit del sopar de Nadal va ser una irresponsabilitat de gran calibre que ens va obligar a prendre decisions dràstiques. De cap manera podíem permetre que trascendís als mitjans que tot un president i un assessor havien estat voltant per Barcelona beguts. Una notícia així hauria estat nefasta per al prestigi del president, de la institució que representava i del Partit Progressista. Te’n fas al càrrec, oi?\nEn Gerard el volia matar, però no va moure ni una parpella. Després d’uns segons de tens silenci, en Terradas va proseguir:\n– Havíem d’actuar ràpid i la millor solució que se’ns va ocórrer va ser la del segrest. Sí, tu ets una víctima colateral, ets innocent i no et mereixes estar aquí tancat. Però com et deia abans, el país demana sacrificis. En els temps que corren no ens podem permetre ni el més mínim error. Estem endeutats fins a les celles i els mercats internacionals ens vigilen amb lupa. La realitat és que ara tenim un Govern molt més fort que abans, que està guanyant credibilitat internacional –en Gerard no podia creure’s el que estava sentint.\nEn Terradas va fer una pausa per beure un glopet d’aigua. Va deixar la Blackberry damunt la taula. En Gerard va fixar la vista al telèfon.\n– Bé –va continuar el conseller mentre deixava el got damunt la taula– el que he vingut a dir-te és que per molt que t’hi esforcis mai no se sabrà la veritat. Per a l’opinió pública, per al jutge, per a la policia, per als periodistes, per a tothom, en definitiva, ets el segrestador del president, i punt. Totes les proves ho confirmen. Per tant, amic meu, estàs condemnat a passar-te uns quants anys tancat. Arribats a aquí, voldria fer-te una oferta: estic disposat a pagar-te un milió d’euros per…\n– Accepto –en Gerard continuava fitant el telèfon–. La meva dona et farà arribar un número de compte d’Andorra avui mateix. Ingressa’m els diners i callaré per sempre. Com a molt tard vull els calés demà, sinó no hi ha tracte.\nEs van aixecar alhora. Llavors en Gerard es va atansar al l’exsecretari general i va abraçar-lo. En Terradas no se’n sabia avenir. El periodista va fer un senyal al policia perquè li obrís la porta i va desaparèixer. Camí de la cel·la, una erecció de gran potència, la primera que va experimentar des que va entrar a la presó de Figueres, tensava els pantalons de xandall que duia.\n← Waterloo: capítol XVII\nWaterloo: capítol XIX →


Anar llegint...: de gener 2016\nFeia temps que no llegia literatura d'aventures de tanta qualitat. Capitán Blood és una novel·la extraordinària que m'ha sorprès gratament. Rafael Sabatini va escriure aquest text el 1922 i l'he gaudit 96 anys després amb la sensació que era un Clive Cussler de molt nivell. Els personatges estan creats amb una complexitat impactant, l'estil i l'estructura sintàctica espectaculars, el vocabulari arrodonit i l'argument dinàmic i original. Suposo que m'ha impactat llegir una obra de tanta qualitat amb l'estil de les novel·les d'aventures. Pel que fa a la història, doncs val a dir que gira en torn de l'intrèpid i espavilat Capità Blood. El bon ex-soldat i actual metge és acusat injustament de tenir cura d'un rebel ferit. A causa d'això és declarat culpable i venut com a esclau a les Antilles, les terres de més enllà de l'Atlàntic. Un cop allà, el gran Capità Blood viu tota una sèrie d'aventures i desventures que et fan passar les pàgines com si d'un simple Cussler es tractés. El cas és que Sabatini no és Cussler, i les descripcions de sensacions humanes, els comportaments psicològics dels personatges, les relacions interpersonals, tota la conjuntura general de l'obra, tot, tot és brutal. Feia temps que no rellegia frases i m'entraven ganes de subratllar-les. Abans ho feia molt, però ara amb tant llibre passa-pàgines la cosa és més difícil.\nEtiquetes de comentaris: Anglesa, Castellano, Rafael Sabatini\nTemps enrere havia llegit moltíssim a l'Agatha Christie. Ho feia en anglès, ja que vaig veure que era una manera excel·lent de practicar aquesta llengua. Acumulava els volums i els audiobooks de forma incansable... De fet, com ja em va passar amb el primer llibre d'enguany, no sé quants ni quins exemplars d'aquesta autora he llegit en el passat. No obstant, em fa il·lusió començar aquesta nova etapa lectora amb vells amics de la meva biblioteca, encara que La Casa Torcida hagi estat una adquisició ben recent. Me'l va regalar el conserge de l'edifici on viu la Sònia, en Javier. Vaig pensar que no llegiria mai Agatha Christie en castellà, però tampoc cal ser tan "tiquismiquis", i si Sonia s'animava a llegir-se'l, a mi també em feia gràcia jugar a detectius. Crooked House és la típica història on un assassinat "familiar" fa anar de corcó la policia. L'avi milionari mor víctima d'un enverinament, i enlloc de rebre la medicació d'insulina, el pobre home és injectat amb enserina. Curiosament la resta de la família viuen tots junts en una casa peculiar, suposadament "torta". Misteris, sorpreses, secrets que queden al descobert... descobrim tot l'habitual ventall d'ingredients que constitueixen les novel·les d'Agatha Christie. La idea és anar descartant possibles responsables i detectar quan abans possible el o la culpable. Em sembla fascinant com passen els anys i la vigència d'aquest estil de literatura encara és tan present avui en dia. Encara més, crec que molts llibres actuals són tan lamentables que més valdria re-editar la vella guàrdia detectivesca.\nEtiquetes de comentaris: Agatha Christie, Anglesa, Castellano\nInicio aquest bloc nou amb l'entrada del primer exemplar acabat el 2016, si bé el vaig començar en els darrers dies de l'any anterior. Es tracta de La Trampa, de John Grisham, un autor que he llegit bastant, però que a aquestes alçades de la meva vida ja no sé quants, ni quins títols d'aquest home han passat per les meves mans. Després de dedicar pràcticament tot el 2015 a Clive Cussler, volia canviar una mica la perspectiva i cavalcar cap a nous horitzons. No tenia clar cap a on dirigir el tema, però la possibilitat de llegir un clàssic de les intrigues d'advocats ja m'estava bé. La Trampa fa un mix entre el món de l'advocacia i el de l'espionatge entre grans empreses. Un jove advocat es veu obligat a treballar per algú "no identificat", el qual empra el xantatge per tal d'aconseguir el seu propòsit. La integritat del món legal es posa un cop més en discussió, posant-se de manifest que el concepte de facturació hores i diners és força més important que el concepte ètic del dret. Una història trepidant, sense arribar a la intensitat del Cussler, però prou dinàmica per anar passant les pàgines amb certa empenta. Suposo que l'autor deixa el final més o menys obert intencionadament, encara que si bé en un principi em va deixar una mica descol·locat, en uns moments posteriors de reflexió vaig lligar millor la cosa. Lectura senzilla i entretinguda per començar l'any. Fantàstic.


És una de les paraules més repetides en els seus discursos: Antonio Baños argumenta que "sense anticapitalisme no hi ha vida digna" i proposa crear monedes locals i cooperatives per posar-lo en pràctica\nEl cap de llista de la CUP, Antonio Baños, durant la roda de premsa que ha ofert aquest dilluns a matí a l'ACN / LAURA BUSQUETS (ACN)\nBarcelonaFins a 31 vegades surt la paraula 'capital' en les 47 pàgines de programa electoral de la CUP, moltes d'elles per referir-se a un dels conceptes que els defineix: 'anticapitalisme'. És una idea que repeteixen als seus actes de campanya, a vegades al costat de paraules com 'antipatriarcat'. Les enquestes auguren una notable pujada de la CUP, que recollirà els fruits de la feina dels tres diputats d'aquesta legislatura i un percentatge de vot de càstig d'independentistes d'esquerres descontents amb la llista unitària.\nI és que el perfil dels votants de la CUP s'està diversificant (i ampliant), i encara que són conscients que una bona part d'aquesta bossa no és anticapitalista (i, de fet, no estaria d'acord amb les propostes més radicals del seu programa), no reneguen de les seves arrels. De fet, les reivindiquen. I això que només un 1,3% dels catalans és d'extrema esquerra, segons el CEO. Aquest dilluns, en una roda de premsa a l'ACN, el candidat de la CUP, Antonio Baños, ha respost què significa per a ell ser anticapitalista. La idea que ho resumeix: "Sense anticapitalisme no hi ha vida digna".\nSegons ha dit Baños, ser anticapitalista és el mateix que ser "antiesclavista", perquè és estar "en contra d'una situació injusta". "És una cultura de resistència, una manera de supervivència", ha dit, que va néixer "el mateix dia" que es va crear el capitalisme a través de les organitzacions obreres que lluitaven per "resistir-se" als estats capitalistes.\nPerquè els estats poden ser capitalistes però, en canvi, no poden ser anticapitalistes. El moviment contrari només es pot trobar, ha explicat Baños, en "certs espais alliberats". "Els estats nació són els avaladors del capitalisme", ha argumentat. Aleshores, si Catalunya no es pot emmirallar en cap estat no capitalista perquè no n'hi ha, quina és la proposta de la CUP? El candidat ha explicat que aposten per imitar algunes "experiències reeixides" concretes, com monedes locals, models d'economia cooperativa i d'intercanvi, cooperatives de crèdit i d'empreses que "socialitzin qualsevol benefici".\nAl final de la seva explicació, Baños ha fet una crida a no tenir prejudicis sobre aquesta ideologia. "Qui té una botiga o una pime ha de ser anticapitalista", ha afirmat. "No poden ser una altra cosa: ens acabarà matant com ens matarà a tots", ha dit, i ha conclòs que "som anticapitalistes per respirar".\nanticapitalisme CUP 27S independència sobiranisme eleccions plebiscitàries


Destins | Descubreix el poble de Sant Pere Pescador\nLes nostres destinacionsCàmping a Sant Pere Pescador\nSant Pere Pescador és un destí molt popular per als amants de la naturalesa i els esports. Especialment els esports aquàtics. És el destí ideal per als amants de la vela, windsurf i kite-surf però també del paddle surf, caiac i busseig.\nLa platja de Sant Pere Pescador és coneguda per la seva amplitud (6 km) i forma part de la badia de Roses. Sant Pere et portarà de retorn al paradís per ser salvatge i verge. Podràs caminar amb els petits de la família a través de les onades ja que la inclinació dins de l'aigua és molt lleu i es pot caminar uns 100 metres mar endins sense perdre peu. En les nits d'estiu, la platja també està oberta en forma de petits bars on es pot degustar un còctel mentre es gaudeix d'un concert de música en viu, o simplement mirant la lluna.\nAquí trobaràs restaurants tradicionals, música en viu, mercats d'artesanies i fruites, tot això en un ambient familiar i relaxat i en les nits d'estiu, la platja també està “oberta” perquè trobaràs petits bars on es pot assaborir un còctel mentre gaudeixes d'un concert de música en viu, o si ho prefereixes, simplement contemplant la lluna mentre escoltes les onades del mar.\nPer a més informació sobre Sant Pere Pescador i els càmpings a Sant Pere Pescador fes clic aquí\nBusques un càmping a Sant Pere Pescador?\nSant Pere Pescador és un destí ideal per a venir tant en família com per a apassionats de l’esport.\nA les ribes del Riu Fluvià, al seu pas per Sant Pere Pescador, es troba el Càmping Sènia Riu. A tan sols 2 minuts del centre del poble i a 20 minuts a peu i 5 minuts en cotxe de la platja. L'aparcament a les platges de Sant Pere Pescador és gratuït i molt extens.\nCom és Sant Pere Pescador?\nSant Pere Pescador és un destí molt popular per als amants del càmping, de la natura i dels esports. Especialment els esports aquàtics. És el destí ideal per als amants de la vela, windsurf i kite-surf. Cada dia més, però, van guanyant addictes la pràctica del paddle surf, caiacs i busseig.\nLa platja de Sant Pere Pescador és popular per la seva amplitud (6 km) i forma part de la badia de roses. Sant Pere et portarà de retorn al paradís per ser tan salvatge. Podràs caminar amb els nens a través de les ones ja que la inclinació dins de l'aigua és molt lleu i es pot caminar uns 100 metres mar endins sense perdre peu.\nAquí trobaràs restaurants tradicionals, música en viu, mercats d'artesanies i fruites, tot això en un ambient familiar i relaxat i on, a les nits d'estiu, la platja també està viva. Trobaràs petits xiringuitos on podràs degustar un còctel mentre gaudeixes d'un concert de música en viu a la sorra o si ho prefereixes, et podràs quedar a contemplar la lluna reflectida al mar.


"Els diners per millorar l’educació als països menys desenvolupats hi son"\n“Els diners per millorar l’educació als països menys desenvolupats hi son”\nEl proper dijous 8 de juliol, a les 7 de la tarda, s’estrenarà a l’Ateneu Cinema d’Igualada el documental “Una luz en la oscuridad”, dirigida per Josep Maria Borrell i protagonitzada per la seva filla Marta i que vol reflectir com és el sistema educatiu a Moçambic. La Marta, de 17 anys, ha pres molta consciència sobre aquest tema, fet que l’ha arribat a portar a parlar-ne a les Nacions Unides.\nQuan prens consciència de la importància de l’educació?\nCrec que no hi ha un moment concret, sinó que la feina dels meus pares, fent documentals en països en vies de desenvolupament, ens explicaven els llocs que visitaven i la importància que tenia en la majoria d’aquests llocs l’escola. Aquells nens que hi podien anar tenien millors perspectives que els que no hi anaven. Jo encara soc estudiant i m’he adonat de la gran importància que és tenir una eina com l’escola, on anar-hi cada dia.\nExplica’ns una mica de què va aquest documental.\nComença en un viatge que vam fer amb l’escola al Marroc. Ens va sorprendre la manera com ensenyaven, però en aquest cas els professors feien tot l’esforç possible perquè els alumnes aprenguessin cada dia coses noves. L’estiu següent vaig anar a Moçambic i allí el canvi va ser radical, amb un sistema educatiu molt més precari i amb l’alumne sense cap mena d’ajuda i havent de buscar recursos pel seu compte. Per exemple, vaig assistir a una classe en què se’ls ensenyava sobre cables i resistència elèctrica a uns nens que no havien vist mai una bombeta. És un exemple que el seu sistema educatiu no ha sortit d’ells, sinó que ha estat creat per situacions totalment diferents, molt probablement per a persones de països desenvolupats.\nQuines mesures es poden aplicar per canviar aquest sistema educatiu?\nQuan vaig anar a les Nacions Unides vam formular diverses propostes. Crec que els diners no han de ser un problema, els diners per fer aquest canvi hi son, però fa falta coordinació i posar-se d’acord per fer que l’educació sigui accessible a tothom i no només als països més desenvolupats. Ara mateix, la bretxa entre els països europeus i els africans, per exemple, es fa cada vegada més gran. Des del meu punt de vista el més important és posar professors capacitats i motivats a les aules.\nCom s’aconsegueix això de tenir mestres millor preparats?\nPer moltes ganes que un tingui de ser professor, primer les persones han de ser capaces de poder sobreviure i per tant, la millora dels salaris és clau en aquest sentit. També facilitar l’arribada de professors als pobles més petits, que ara mateix és una cosa que costa bastant, la gent s’acostuma a concentrar a les grans ciutats.\nTambé s’hauria de canviar la visió que és té dels infants. Ara mateix no se’ls considera com el futur del país i això fa que no es prenguin l’educació amb la importància que tocaria.\nEts optimista amb què pugui haver-hi aquest canvi de model educatiu?\nEl documental està fet tot des d’un punt de vista optimista. L’escolarització ha augmentat molt en els darrers 20 anys, abans hi havia més de la meitat dels infants que no anaven a l’escola. Ara el problema és millorar allò que aprenen dins de les classes. És un gran repte, però es pot aconseguir, sempre soc optimista amb aquests temes.\nArticle anteriorL’editorial: Anar-hi anant\nPròxim articleIgualada comença a dibuixar la capitalitat de la cultura 2022 amb un mural dedicat a les llibreries


Riques en nutrients i vitamines, sovint són les grans oblidades a la nostra cuina\n7 min. Barcelona 19/10/2020 13:12\n651x366 Farcells d'herbes aromàtiques / GETTY Farcells d'herbes aromàtiques / GETTY\nPer començar, Puntas destaca que s’ha de diferenciar entre les herbes aromàtiques i les espècies: “Les primeres es refereixen a les herbes silvestres que creixen o són conreades per donar gust i que provenen de les fulles o les branques de les plantes, mentre que les espècies són condiments que tenen la mateixa finalitat però que s'obtenen de les tiges, les arrels o les llavors”. I dins de la categoria de les herbes aromàtiques, Puntas hi afegeix les fines herbes, que són aquelles herbes fresques, com la menta o el cibulet, que s’han d’afegir al plat a l’últim moment per evitar la calor en excés i que no s’oxidin i perdin el seu sabor. En tot cas, la manera d’utilitzar les espècies o les herbes a l’hora de cuinar és diferent: “Normalment les espècies necessiten una mica de greix per desenvolupar el seu sabor i que s'estengui a tota l’elaboració”. D’altra banda, un torrat suau de les espècies en potencia el gust, mentre que un torrat agressiu hi aporta tocs amargants.\n651x366 Branques de canyella / GETTY Branques de canyella / GETTY\nSovint un dels grans dubtes a l’hora de cuinar és saber quina espècie s’ha de posar segons el tipus d’elaboració. Àngels Puntas aconsella apostar per les espècies mediterrànies, que són les que sempre podem tenir més a mà i més fresques. Si el que es vol és fer un plat de carn, sempre es poden triar espècies com el pebre, el julivert, la farigola, el romaní, l’orenga o la canyella. Esclar que tot depèn de si es fa la carn a la brasa o estofada. “Jo no posaria mai canyella a la carn a la brasa”, posa com a exemple. Pel que fa al peix, Puntas considera que l’anet, el fonoll, el julivert, el coriandre, el pebre i el safrà són bones opcions. I als plats de llegums es pot provar amb el llorer, el clau, el comí, l’all i el pebre vermell mòlt. En realitat hi ha moltes opcions, i fins i tot es poden fer barreges amb diferents espècies. En aquest sentit, cal tenir sempre molta cura: “Barrejar espècies amb èxit és una qüestió de prova i error, sobretot s’han de vigilar les quantitats i anar afegint-les de forma moderada”, aconsella.\nMés enllà de la gastronomia, les espècies i herbes aromàtiques no només aporten més sabor al plat, sinó que també són una gran font nutricional que val la pena tenir en compte. “Moltes espècies no tenen un percentatge d’aigua gaire alt, i per tant concentren molt els seus nutrients i les seves propietats”, explica la dietista i nutricionista Meritxell Bansell. Un cas concret serien les espècies de fulla verda, que contenen molt ferro, iode i vitamina C. “La majoria d’espècies són bastant diürètiques perquè gairebé totes tenen molt potassi i molt poc sodi, de manera que es pot aconseguir un plat saborós amb poc contingut de sal”, diu la nutricionista, que considera que les espècies són molt beneficioses per a diferents patologies, com la hipertensió. “El que passa és que ens en beneficiem poc. Si cada dia cuinéssim amb espècies sí que podríem treure'n un benefici, però menjar-ne de forma esporàdica no aporta nutrients perquè la quantitat és massa petita”, afegeix.\nAixò no vol dir que als plats s’hi hagi d’afegir més quantitat d’espècies de la que inicialment hi posaríem, perquè podria arribar a ser contraproduent. “El pebre és molt saludable i fins i tot estimula les secrecions gàstriques i facilita les digestions, però si n’abuses i ja tens alguna patologia, com el colon irritable, et pot arribar a sortir alguna llaga o fins i tot hemorroides”, diu Bansell. Per tant, el més saludable és acostumar-se a utilitzar espècies cada dia i tenir constància per poder notar els seus beneficis, però no abusar-ne. I no només es poden posar espècies a les carns i els peixos, sinó també als entrepans o a les cremes. “Hem de perdre la por a posar espècies. Es pot fer una mica de pa amb mató amb una mica de cúrcuma, orenga o julivert”, posa com a exemple.\n651x366 Una branqueta de romaní / GETTY Una branqueta de romaní / GETTY\nI com passa amb qualsevol altre aliment, com més fresques siguin les espècies i les herbes aromàtiques, millor. “L’ideal és comprar-les a granel o tenir directament les plantes a casa”, diu l’experta, que aposta per les espècies mediterrànies, per proximitat. En canvi, quan es compra directament en un pot al supermercat aquella planta s’ha recol·lectat amb molta anterioritat i ha passat per un procés de conservació que li ha fet perdre moltes de les seves propietats.\nD’altra banda, l’experta considera que sempre és millor tenir les espècies senceres que no pas moltes, i trossejar-les just en el moment en què les vols utilitzar. A més, també recomana guardar-les en un lloc fosc, sec i fresc. Normalment poden aguantar fins a un any, però la millor manera de veure en quin estat es troben és olorant-les: si ja no desprenen cap aroma és moment de renovar-les.\nUna font de vitamines\nLa dietista i nutricionista Meritxell Bansell destaca les propietats nutricionals d’algunes de les principals espècies i herbes aromàtiques de la cuina mediterrània:\nJulivert. És especialment ric en vitamina C, que és un potent antioxidant, i conté calci, oxalats i vitamina K, que regula els mecanismes responsables de la coagulació de la sang.\nOrenga. La presència de timol (un oli essencial) juntament amb altres olis fa que sigui ideal per controlar dolors i espasmes digestius i carminatius, que ajuden a expulsar els gasos intestinals. També és rica en potassi, magnesi, zinc i coure, i té un efecte antioxidant i diürètic.\nRomaní. Gràcies a les seves propietats estimulants és una bona planta per a la recuperació en casos de malalties respiratòries i digestives.\nMenta. Conté àcid ascòrbic, que facilita l’expulsió de la mucositat, i també ajuda a reduir la irritació intestinal, sobretot en casos provocats per brots de colon irritable, diarrees, colitis o la malaltia de Crohn. També conté vitamina C i ferro.\nAlfàbrega. Destaca per les seves propietats estimulants, que ajuden a obrir la gana.\nLlorer. És ric en minerals com el manganès, el calci, el magnesi i el potassi. Té una acció carminativa i és antioxidant.\nFarigola. Antiespasmòdica i estimuladora de la gana, la farigola també té propietats antiparasitàries i cicatritzants. És rica en vitamina C i tanins, que li confereixen propietats antioxidants.\nSafrà. Ajuda a la secreció de la bilis, de manera que facilita la digestió dels greixos. També conté crocina, una substància amb efectes antioxidants a l’organisme.\nPebre. Conté potassi, vitamina C i una mica de vitamina D. És estimulant de les secrecions gàstriques, amb la qual cosa ajuda en les digestions i prevé l’aparició de flatulència i gasos. També se li atribueixen propietats antibacterianes.